## Pravilnik o izmjenama i dopunama Pravilnika o posebnom porezu na alkohol

### NN 158/1998 (10.12.1998.), Pravilnik o izmjenama i dopunama Pravilnika o posebnom porezu na alkohol

# **MINISTARSTVO FINANCIJA**

Na temelju članka 29. Zakona o posebnom porezu na alkohol ("Narodne
novine" br. 51/94 i 141/98), ministar financija donosi

## **ODLUKU**

### **O IZMJENAMA I DOPUNAMA PRAVILNIKA O POSEBNOM POREZU NA ALKOHOL**

Članak 1.

U članku 1. Pravilnika o posebnom porezu na alkohol ("Narodne novine"
br. 59/94 i 109/96), iza stavka 1. dodaje se stavak 2. koji glasi:

(2) Ovim Pravilnikom uređuju se tiskanje i način uporabe posebnih markica,
(dalje: markica), kojima se označavaju alkohol i alkoholna pića u prometu.

Članak 2.

Iza članka 5. dodaju se novi članci, 5a., 5b., 5c., 5d., 5e., i 5f:

Članak 5a.

(1) Alkohol i alkoholna pića koja se proizvode u Republici Hrvatskoj
i stavljaju u promet u tuzemstvu, te koja se izvoze i isporučuju u slobodne
carinske prodavaonice, slobodne zone i specijalizirana skladišta, moraju
biti označena markicama. Markicama moraju biti označeni alkohol i alkoholna
pića koja se uvoze i stavljaju u promet u carinskom području Republike
Hrvatske.

(2) Markicama mora biti označen alkohol i alkoholna pića koja se stavljaju
u promet u pakiranju od 0,25 litre (dalje: 1) do 5,00 l.

Članak 5b.

(1) Označiti alkohol i alkoholna pića markicama moraju porezni obveznici
posebnog poreza na alkohol i alkoholna pića iz članka 5. Zakona.

(2) Označiti alkohol i alkoholna pića markicama moraju pravne i fizičke
osobe koje nisu porezni obveznici u smislu članka 5. Zakona, a koje stavljaju
u promet alkohol i alkoholna pića (trgovci i ugostitelji).

(3) Porezni obveznici kao i pravne i fizičke osobe iz stavka 1. i 2.
ovoga članka, podnose zahtjev za tiskanje markica Područnom uredu, nadležnom
prema svom sjedištu. Zahtjev za tiskanje markica podnosi se mjesečno, do
dvadesetpetog u mjesecu za naredni mjesec. Prvi zahtjev za tiskanje markica,
kao i zahtjev, po kojemu se naručuju količine markica dvostruko i više
od dvostruke količine iznad prosjeka naručenih markica u posljednja tri
mjeseca, treba naručiti trideset dana prije preuzimanja markica, za naredni
mjesec.

(4) U zahtjevu iz stavka 3. ovoga članka treba navesti količinu markica
prema volumenu pakiranja u kojem se alkohol i alkoholna pića stavljaju
u promet (na. pr. 1,00 l; 0,75 l; 0,50 l; 0,25 l; itd.), naziv ili ime
i prezime i adresu podnositelja zahtjeva te sveukupnu količinu naručenih
markica.

(5) Podnositelj zahtjeva, iz stavka 2. ovoga članka, obvezan je na dan
31. 12. 1998. g. popisati količine alkohola i alkoholnih pića koja ima
na zalihi i u prodaji, po volumenu pakiranja, te na temelju podataka iz
popisnih lista podnijeti zahtjev za tiskanje markica, za količine koje
su popisane na dan 31. ožujka 1998. g.

Članak 5c.

(1) Ministarstvo financija povjerit će tiskanje markica, u skladu s
propisanim uvjetima o postupku nabave roba i usluga i ustupanja radova,
pravnoj osobi (tiskari) koja može osigurati njihovu zaštitu i sigurnost.

(2) Ugovorom između Ministarstva financija i pravne osobe, kojoj se
povjerava tiskanje markica, uredit će se oblik, veličina, sadržaj, boja
i druga obilježja koja imaju markice.

(3) Na temelju ugovora iz stavka 2. ovoga članka i naručenih količina
markica, Ministarstvo financija Porezna uprava - Područni ured, daje tiskari
narudžbu za tiskanje markica.

(4) Trošak tiskanja markica snosi podnositelj zahtjeva za tiskanje markica.

Članak 5d.

(1) Markice će nositi oznake volumena od 0,25 l do 5,00 l za odgovarajući
volumen uobičajen u prometu, po specifikaciji uz ugovor o tiskanju markica.

(2) Markice će nositi oznake serija:

1. "A" za sve vrste alkohola i alkoholnih pića koja su proizvedena
i u prometu su u tuzemstvu, uključujući i isporuke u slobodne carinske
prodavaonice, slobodne zone i specijalizirana skladišta.

2. "B" za sve vrste alkohola i alkoholnih pića koja se uvoze.
Na markici se može nalaziti i oznaka uvoznika.

3. "C" za sve vrste alkohola i alkoholnih pića koja se izvoze.

(3) Iznimno od odredbi stavka 2. točke 3. ovoga članka, alkohol i alkoholna
pića koja se izvoze, mogu biti označena oznakama koje zahtijeva zemlja
uvoznica, što podnositelj zahtjeva mora dokumentirati ispravom o preuzimanju
markica od inozemnog kupca alkohola ili alkoholnih pića ili drugom odgovarajućom
ispravom o uvozu.

Članak 5e.

(1) Područni ured Porezne uprave preuzima markice u tiskari i pohranjuje
ih u svoj trezor do isporuke podnositeljima zahtjeva.

(2) Područni ured Porezne uprave vodi evidenciju o preuzetim i isporučenim
markicama.

(3) Pri preuzimanju markica podnositelj zahtjeva, dužan je ovlaštenom
djelatniku Porezne uprave dati dokaz da je platio naknadu za tiskanje markica.
Markice se ne mogu izdati bez dokaza o plaćenom dospjelom iznosu cijene
tiskanja markice.

(4) Preuzimatelj markica potvrđuje preuzimanje markica na zahtjevu za
tiskanje markica. Ako se količina izdanih markica razlikuje od količine
navedene u zahtjevu, ovlašteni djelatnik Porezne uprave na zahtjevu unosi
podatke o izdanim markicama što ovjerava svojim potpisom.

(5) Preuzimatelj markica mora djelatniku Porezne uprave predati ovlaštenje
o preuzimanju markica koje mu je izdao podnositelj zahtjeva.

(6) Porezni obveznici kao i pravne i fizičke osobe iz stavka 1. i 2.
članka 5b. ovoga Pravilnika ne smiju izravno od tiskare preuzimati markice.

Članak 5f.

(1) Markice se moraju lijepiti na način da dio markice mora biti preko
čepa boce, tako da se pri otvaranju boce markica ošteti. Položaj markice
može biti preko čepa (u obliku slova "U"), do pola čepa, (u obliku
slova "L"), te oko čepa, tako da se pri otvaranju ošteti.

(2) Oštećene markice ili markice koje se više ne koriste, podnositelj
zahtjeva dužan je predati ovlaštenom djelatniku Porezne uprave pri narednom
podnošenju zahtjeva za preuzimanje markica.

(3) Markice koje uništi stroj pri ljepljenju, tako da se ne mogu vratiti
Poreznoj upravi, podnositelj zahtjeva mora popisati. Zapisnik o popisu
oštećenih markica, podnositelj zahtjeva treba predati ovlaštenom djelatniku
Porezne uprave pri narednom podnošenju zahtjeva.

Članak 3.

U članku 6. stavku 2. točka h), mijenja se i glasi:

h) gubici, kalo, rastep, kvar i lom u proizvodnji, veći od 1,7%;

Iza točke h) dodaje se točka i):

i) gubici, kalo, rastep, kvar i lom u skladištu i transportu, veći od
0,5%.

Članak 4.

Ovaj Pravilnik stupa na snagu danom objave u "Narodnim novinama".

Klasa: 410-19/98-01/699
Zagreb, 7. prosinca 1998.

Ministar financija
**mr. Borislav Škegro,** v. r.

Pravilnik, NN 158/1998-1945